b'\n_START_ARTICLE_\nDigri\xc5\xb3 koply\xc4\x8dia\n_START_SECTION_\nIstorija\n_START_PARAGRAPH_\nKoply\xc4\x8di\xc4\x85 XIX a. pr. be leidimo pastat\xc4\x97 Fredos dvaro savininkas Juozapas Godlevskis (Garliauskas). Kartu buvo i\xc5\xa1m\xc5\xabrytas gyvenamasis namas ir kiti kunigo sodybos pastatai. Konsekruota 1861\xc2\xa0m._NEWLINE_Ji pagars\xc4\x97jo 1863\xc2\xa0m. sukilimo metu, kai nuo koply\xc4\x8dios iki Aleksoto tilto buvo surengta patriotin\xc4\x97-religin\xc4\x97 procesija, pasiprie\xc5\xa1inimui prie\xc5\xa1 Rusijos valdym\xc4\x85. Protestuotojai ne\xc5\xa1\xc4\x97 kry\xc5\xbeius, v\xc4\x97liavas, altor\xc4\x97lius, jiems vadovavo trys augustin\xc5\xb3 kunigai. Ant Aleksoto tilto tur\xc4\x97jo susitikti su kita procesija i\xc5\xa1 miesto pus\xc4\x97s, bet carin\xc4\x97 vald\xc5\xbeia neleido procesijoms susitikti, i\xc5\xa1ardydama perk\xc4\x97los per Nemun\xc4\x85 dal\xc4\xaf. Su kunigais, vedusiais procesij\xc4\x85, buvo be gailes\xc4\x8dio susidorota._NEWLINE_Koply\xc4\x8dioje pamaldas laikydavo i\xc5\xa1 Garliavos atvyk\xc4\x99s kunigas. XIX a. antroje pus\xc4\x97je prie jos buvo medin\xc4\x97 varpin\xc4\x97, \xc4\xafrengti \xe2\x80\x9eKry\xc5\xbeiaus keliai\xe2\x80\x9c, kuri\xc5\xb3 stotys b\xc5\xabdavo apeinamos pirm\xc4\x85j\xc4\xaf kiekvieno m\xc4\x97nesio penktadien\xc4\xaf. D\xc4\x97l \xc5\xa1ios tradicijos koply\xc4\x8diai prigijo \xe2\x80\x9eP\xc4\x97tny\xc4\x8di\xc5\xb3\xe2\x80\x9c vardas._NEWLINE_Pamin\xc4\x97ta 1865\xc2\xa0m. kaip m\xc5\xabrin\xc4\x97, o 1881\xc2\xa0m. kad statyta i\xc5\xa1 plyt\xc5\xb3, dengta malksnomis, turinti bok\xc5\xa1tel\xc4\xaf, stogas dvi\xc5\xa1laitis, dengtas \xc4\x8derp\xc4\x97mis. Okupacijos metais ji buvo sugriauta.\n_START_SECTION_\nStatusas\n_START_PARAGRAPH_\nKoply\xc4\x8dia yra Vilkavi\xc5\xa1kio vyskupijos teritorijoje. 2017 m. duomenimis, koply\xc4\x8dia i\xc5\xa1 esm\xc4\x97s netur\xc4\x97jo \xc5\xa1eimininko, nebuvo \xc4\xafregistruota Nekilnojamojo turto registre. Vyskupija atsisak\xc4\x97 Kauno rajono savivaldyb\xc4\x97s si\xc5\xablymo perimti \xc5\xa1iuos maldos namus, nors oficialiais dokumentais \xc5\xa1ios pozicijos n\xc4\x97ra i\xc5\xa1rei\xc5\xa1kusi. Pasak vyskupijos kurijos kanclerio Lino Baltru\xc5\xa1ai\xc4\x8dio, svarstym\xc5\xb3 d\xc4\x97l \xc5\xa1ios koply\xc4\x8dios ateities b\xc5\xabta. Ta\xc4\x8diau \xc4\xafvertinus jos b\xc5\xabkl\xc4\x99 bei praktinio panaudojimo galimybes, apsispr\xc4\x99sta, jog toks objektas vyskupijai nereikalingas.\n_START_SECTION_\nArchitekt\xc5\xabra\n_START_PARAGRAPH_\nKoply\xc4\x8dia bebok\xc5\xa1t\xc4\x97, vienanav\xc4\x97, sta\xc4\x8diakampio plano, su tiesia apside ir ma\xc5\xbea, prie \xc5\xa1iaurinio kampo pri\xc5\xa1lieta zakristija. Zakristija ir atikas veikiausiai buvo pristatyti prie\xc5\xa1 Pirm\xc4\x85j\xc4\xaf pasaulin\xc4\xaf kar\xc4\x85. Koply\xc4\x8dia pastatyta romantizmo, rekonstruota istorizmo laikotarpiais, tod\xc4\x97l turi j\xc5\xb3 bruo\xc5\xbe\xc5\xb3.'